SL Uradni list Evropske unije C 71/28

Objava vloge za spremembo na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2009/C 71/12)

Ta objava daje pravico do ugovora zoper vlogo za spremembo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

VLOGA ZA SPREMEMBO

UREDBA SVETA (ES) št. 510/2006

Vloga za spremembo v skladu s členom 9

„LA BELLA DELLA DAUNIA“

ES št.: IT-PDO-105-0085-09.07.2007

ZGO ( ) ZOP ( X )

1. Spremenjena postavka v specifikaciji proizvoda:

— Ime proizvoda — Opis proizvoda — Geografsko območje — Dokazilo o poreklu — Metoda pridobivanja — Povezava — Označevanje — Nacionalne zahteve — Drugo (navedite)

2. Vrsta spremembe:

— Sprememba enotnega dokumenta ali povzetka — Sprememba specifikacije registrirane ZOP ali ZGO, za katero še nista bila objavljena enotni dokument ali povzetek — Sprememba specifikacije, ki ne zahteva spremembe objavljenega enotnega dokumenta (člen 9(3) Uredbe (ES) št. 510/2006) — Začasna sprememba specifikacije zaradi uvedbe obveznih sanitarnih ali fitosanitarnih ukrepov s strani javnih organov (člen 9(4) Uredbe (ES) št. 510/2006)

3. Sprememba (-e):

3.1 Opis proizvoda

V točki 4.2 „Opis“ iz povzetka objavljenega leta 1999 je 1. oktober predvidel kot okvirni datum za obiranje; proizvodna specifikacija, objavljena leta 2000, loči dva datuma za obiranje, in sicer 1. oktober za začetek obiranja zelenih oljk in 25. oktober za obiranje črnih oljk.

Ob upoštevanju proizvodne specifikacije iz leta 2000 je potrebno prestaviti na 1. oktobra tudi obiranje črnih oljk, saj so lahko zaradi podnebnih sprememb takrat že temne ali zrele, rdeče do vinsko rdeče barve.

Za formalno točnost se dodaja, da je predvidena teža obeh vrst oljk (zelenih in črnih) ob sprostitvi na trg od 6 do 30 g, in se torej v povzetku iz leta 1999 nadomesti stavek „povprečna teža koščičastega sadeža je večja od 11 g in največ 18 g“.

3.2 Metoda pridobivanja

Z uporabo namakanja in najnovejših agronomskih praks je možno pridobiti količine, ki presegajo 11 ton na hektar, zato je potrebno vložiti zahtevo za spremembo zgornje meje pridelane količine na hektar iz 11 na 15 ton na hektar.

Koncentracija alkalne raztopine je v starejši proizvodni specifikaciji izražena v Baumejevih stopinjah z omejitvami od 2 do 4°, v novi specifikaciji pa se izraža v odstotkih (m/v) z omejitvami od 1,7 do 4,0 %. To bo omogočalo proizvajalcem, da nadaljujejo z delom po tradicionalnem postopku.

Najdaljši čas obdelave z alkalno raztopino se tako podaljša z 12 na 15 ur, saj se je izkazalo, da je zaradi posebnih podnebnih razmer treba počakati več kot 12 ur.

Določeno je tudi, da „če je obdobje med fermentacijo in polnjenjem daljše od 6 mesecev, je treba dodati mleto sol za stabilizacijo slanice med 8 in 10 %“, saj se je izkazalo, da je za oljke, pakirane v obdobju do 6 mesecev, tak dodatek nepotreben.

Za črne oljke je bil uveden postopek kalifornijskega sistema, za katerega se je iz lokalne rabe izkazalo, da je bolj primeren za oljke vrste „Bella di Cergnola“. Za postopek A je bilo določeno, da se železov glukonat in železov laktat do vsebnosti 150 mg/kg štejeta kot ostanek.

Zaradi potreb nekaterih trgov so uvedene nove vrste embalaže.

ENOTNI DOKUMENT

UREDBA SVETA (ES) št. 510/2006

„LA BELLA DELLA DAUNIA“

ES št.: IT-PDO-105-0085-09.07.2007

ZGO ( ) ZOP ( X )

1. Ime:

„La Bella della Daunia“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda [Priloga II]

Skupina 1.6 – Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Ob sprostitvi na trg mora imeti namizna zelena oljka ZOP „La Bella della Daunia“ naslednje značilnosti:

— enoten slamnato zeleni barvni odtenek s poudarjenimi lenticelami,

— podolgovato obliko, ki spominja na slivo, na eni strani ozka ter na drugi strani oblikovana v koničast in tanek vrh,

— meso čvrsto in polnega okusa, tanka kožica,

— težo od 6 do 30 g,

— donos mesa > 80 %,

— vsebnost maščob < 15 %,

— delež reduktivnih sladkorjev < 2,8 %.

Ob sprostitvi na trg mora imeti namizna črna oljka ZOP „La Bella della Daunia“ naslednje značilnosti:

— intenzivno črno zunanjo barvo,

— podolgovato obliko, ki spominja na slivo, na eni strani ozka ter na drugi strani oblikovana v koničast in tanek vrh,

— meso čvrsto in polnega okusa, tanka kožica,

— težo od 6 do 30 g,

— donos mesa > 80 %,

— vsebnost maščob < 18 %,

— delež reduktivnih sladkorjev < 2,4 %.

Obiranje oljk se začne 1. oktobra neposredno z dreves; za zelene oljke od takrat, ko kožica začne spreminjati barvo iz listnato zelene v slamnato zeleno in se pokažejo poudarjene lenticele, za črne oljke pa, ko so temne ali zrele, rdeče do vinsko rdeče barve.

Največja dovoljena količina proizvoda oljk na hektar, za katero se lahko uveljavlja zaščita, ne sme prekoračiti 15 t/ha v specializirani in mešani pridelavi (v takem primeru se upošteva prijavljena proizvodnja).

3.3 Surovine (samo za predelane proizvode)

–

3.4 Krma (samo za proizvode živalskega izvora)

–

3.5 Posebni proizvodni postopki, ki jih je treba izvajati na opredeljenem geografskem območju

Proizvodna faza oljke „La Bella della Daunia“ mora biti na proizvodnem ozemlju iz točke 4.

3.6 Posebna pravila za rezanje, ribanje, pakiranje itd.

–

3.7 Posebna pravila za označevanje

Vsa embalaža mora biti označena na ustrezen način, v skladu z zakonskimi določili; etiketa mora vsebovati naslednja napisa z jasnimi in čitljivimi tiskanimi črkami iste velikosti; „La Bella della Daunia“ in „Denominazione di origine protetta“ (ali ustrezno kratico DOP); ime, naziv, naslov proizvajalca in podjetja za pakiranje; odcejeno neto težo vsebine embalaže v skladu z veljavnimi predpisi. Poleg tega mora etiketa vsebovati tudi stilno grafično podobo specifičnega in edinstvenega logotipa, ki se uporablja neločljivo z označbo zaščitenega porekla. Grafično podobo sestavlja ženski lik „v negativu“, povzet po tradicionalni ikonografski vazni umetnosti, ki je zgodovinsko prisotna v Dauniji. Gre za plesalko, ki v levi roki drži vzdignjeno oljčno vejico. Okoli tega lika je vstavljen napis „La Bella della Daunia“ s klasično pisavo „serif“ (velike tiskane črke).

V zunanjem okviru zlate barve pantone 872 je na zgornji strani napis „Oliva da mensa DOP“, spodaj pa je zapisano ime kultivarja: vrsta „Bella di Cerignola“. Grafična podoba se natisne na samolepilno etiketo v treh velikostih s premerom 2, 3 in 5 cm.

4. Jedrnata opredelitev geografskega območja:

Občine Cerignola, Ortanova, S. Ferdinando di Puglia, Stornara, Stornarella in Trinitapoli (FG), so del večje Apuljske planjave (Tavoliere della Puglia), ki jo sestavlja osrednji del z največjim območjem in dva pasova, eden na severu, drugi na jugu, ki sta dokaj obsežna in raznolika. V osrednjem delu proti obmorskemu delu se nahajajo navedene občine. Značilnost tega območja je rahla vendar enakomerna nagnjenost proti morju na vzhodni meji ozemlja. Povprečna nadmorska višina je 100-150 m, zato se Apuljsko planjavo šteje za eno izmed italijanskih primorskih nižin. Nagib ozemlja je 7–8 %. Podtalnica se nahaja na različnih globinah odvisno od območja, in sicer od 25 do 50 m globoko. Tudi arteške vode se glede na območje nahajajo na različnih globinah, vendar je njihov pretok zadosten že na 60 do 70 m.

Površina ozemlja: Cerignola 58 965 ha, Ortanova 14 393 ha, San Ferdinando di Puglia 4 181 ha, Stornara 3 364 ha, Stornarella 3 388 ha in Trinitapoli 14 755 ha. Skupaj 99 046 ha. Ozemlje na katerem se prideluje ZOP „La Bella della Daunia“ je za približno 30 % manjše, saj so izvzeta območja, ki zaradi njihovih talnih in podnebnih razmer niso primerna za pridelavo namiznih oljk; trenutno je obdelanih približno 850 ha. Nedavno je bilo z raznimi pomočmi Evropske unije na novo posejanih 180 ha.

5. Povezava z geografskim območjem:

5.1 Posebnost geografskega območja

Ozemlja občin Cerignola, Orta Nova, San Ferdinando di Puglia, Stornara, Stornarella in Trinitapoli (FG) imajo primerljive talne, podnebne in hidrogeološke razmere, ki oblikujejo homogeno proizvodno območje. Območje ima značilno sredozemsko podnebje; jesen in zima sta hladni in vlažni, poletje pa toplo in sušno. Jugovzhodnik in južni veter na tirenski strani prinašata vlažen zrak in padavine, pri prehodu čez apeninsko verigo se osvobodita vlage in se spustita kot topla in suha vetrova na jadranski in ionski strani. Sloji zemlje so različno debeli in trdni ter prevladujejo srednje težka tla. Prepustnost je navadno dobra, zimsko zastajanje vode se pojavlja zaradi neprepustnih slojev zemlje blizu površja, ki so bogati z apnencem in peščeno ilovico. Zemlja je skoraj vedno subalkalna ali nevtralna. Ima lahko dobro produktivnost ter s premišljeno obdelavo nudi primerno fizično strukturo.

5.2 Posebnost proizvoda

Ime se nanaša na značilno obliko sadeža, ki je zelo podoben slivi. Gre za delno samozadosten kultivar glede oprašitve: dobri opraševalci so Sant'Agostino, Biancolilla, Termite di Bitetto in Mele. V plod se razvije od 0,20 do 0,40 % cvetov. Sadeži te vrste so znani po velikosti, lepoti, obilnosti in čvrstosti mesa ter trpežnosti pri obdelavi in shranjevanju. Navadno se obdelajo zelene oljke, vendar pa se v zadnjih časih, zaradi naraščanja povpraševanja potrošnikov, obdeluje tudi potemnela ali črna oljka.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO)

„La Bella della Daunia“ izhaja iz izvorne vrste „Oliva di Cerignola“ poliklonalnega kultivarja, s široko paleto specifičnih lastnosti, ki izvirajo iz bogate genske zasnove, talnih in podnebnih razmer, podlage (za cepljenje) in razvoja pridelovalne tehnike. Iz te vrste, razširjene v območju Daunia (znanem kot planjava Capitanata), se je kot rezultat naravnih genskih sprememb ter trajnega in natančnega klonskega izbora, ki so ga začeli krajevni pridelovalci in drevesničarji, razvil izboljšani klon z izredno gensko sorodnostjo izvornemu kultivarju, vendar z izboljšanimi komercialnimi lastnostmi. Ta novi kultivar je bil poimenovan „Bella di Cerignola“ in je zapisan v italijanski oljčni register pod številko 15.

SKLIC NA OBJAVO SPECIFIKACIJE:

Ta uprava je sprožila nacionalni postopek ugovora z objavo vloge za priznanje ZOP „La bella della Daunia“.

Celotno besedilo proizvodne specifikacije je na voljo na spletni strani:

— na naslednji povezavi: www.politicheagricole.it/DocumentiPubblicazioni/Search_Documenti_Elenco.htm? txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg ali

— neposredno na domači strani ministrstva (www.politicheagricole.it), kjer izberete „Prodotti di Qualità“ (na levi strani zaslona) in nato „Disciplinari di Produzione all'esame dell'UE (Reg CE 510/2006)“.

(1) UL L 93, 31.3.2006, str. 12.